આવું ફક્ત ભારતમાં જ બને છે એવું નથી. વિદેશમાં પણ બને જ છે. સાસુ-વહુનું રાજકારણ સત્તાની સાઠમારી માટે જ હોય છે. બન્નેને પોતાનો અહ્મ હોય છે જે પોતાની સત્તા સ્થાપવા કે પુરવાર કરવાનાં પ્રયત્નો કરે છે. સાયકોલોજિસ્ટ ડૉ. ટેરી એપ્ટર કેમ્બ્રિઝ યુનિવર્સિટીની ન્યુહેમ કોલેજમાં ભણાવે પણ છે તેમણે ‘વ્હોટ ડુ યુ વોન્ટ ફ્રોમ મી?’ પુસ્તક લખતા પહેલાં બે દાયકા સુધી સાસુ-વહુના સંબંધો અંગે રિસર્ચ કર્યુ છે. તેઓ લખે છે કે સાસુ-વહુ એકબીજાને સતત ઉતારી પાડે નીચું દેખાડવાનો પ્રયત્ન કરે છે અથવા એકબીજાની નિંદા કરતા હોય છે. એકબીજામાં નેગેટિવિટી જ શોધતા હોય છે. હકીકતે સાસુ પોતાના દીકરા પરથી બધા હક જતાં કરવા નથી માગતી. દીકરાના જીવનમાં આવેલી બીજી સ્ત્રીનું મહત્ત્વ વધતાં તેનો અહ્મ ઘવાય છે. તો વહુ પોતાના પતિ પર આધિપત્ય જમાવવા માટે જે દીકરાને માતા તરફ ઢળતો સાંખી નથી શકતી. બન્ને સ્ત્રીઓ ખરાબ નથી હોતી, પરંતુ સત્તા સ્થાપિત કરવા માટેનું રાજકારણ તેમને નિમ્નસ્તરે લઈ જઈ શકે છે. બન્ને એકબીજાને પોતાના જીવનમાં નડતરરૂપ માને છે કે પછી બને છે.